Ich, Ruͦdolff von Ringgoltingen, ✳ jetzent stathalter des fromen, strengen herˀ ✳ Ruͦdolffen Hoffmeisters, ✳ ritters, schulthn̄ ze
Bern, ✳ vergich offenlich und tuͤn kunt ✳ mengclichem mit disem brieff, ✳ als etwz stoͤssen und spenn ✳ uff erstanden sint und sich erhept hatten ✳ zwùschent
Peter Agkerknecht an einē, ✳ und Heinin Hofer anders teils, beidr ūser in Eigen̄ ✳ und zuͦ gehorig den erwirdigen, geistlichen fròwen, ✳ der aͤpptissin ✳ und
convent ✳ des gotzhus zuͦ Kungsveld, unsren lieben andächtigen. die selben spenn sich ✳ tzwuschent den benempten ꝑten ✳ erhebt hatten ✳ von des güteˀn
wegen, ✳ so Ulli Hofer, des egn̄t Heini Hofers brùder, ✳ inn hat ✳ und besasz, ✳ nemlich zwey lechen ze Husen ✳ und alles, das ✳ Ulli dazemal hett, ✳ usgnomē
er wer schuldig ✳ gen Hembrunnē ✳ viertzig guldin ✳ und Cuͤntzmā Wirt zwentzig guldin, ✳ die vor ab bezalt solten werden, ✳ das aber der egn̄t Peter
Agkerknecht ✳ umb anderthalb hundert guldin ✳ inpfantz und verganteter wise ✳ uff der gant noch des amptes ✳ im Eigen harkomen, ✳ recht und gewonheit koufft hat ✳ nach dem, ✳ und dasselbe guͦt von schulden wegen, ✳ so Uͤlli Hofer ✳ Heinin, sinē bruder, solt, ✳ es wer von sins vetterlichē erbes, ✳ ouch
ander schulden wegen, ✳ darumb Heini Hofer fùr Ullin stuͦnd und inn Uͤlli ✳ an juden und anderswa versetzet hett, ✳ und umb versessen zinse, ✳ so uff
den gutren unbezalt usz stùnden, ✳ die ouch Uͤlli abzichen solt ✳ und aber dz nit getan ✳ hett, ✳ Heini Hofer anzegriffen zuͤ bekent werent ✳ nach solicher ✳
kuntschafft, so Heini Hofer ✳ darumb vorgericht gleit hett, ✳ als das ein urkùnd, ✳ under Heinī Begken von Luppfang ✳ uff sant Othmars abent in der jar
zal ✳ von Cristi geburt gezalt ✳ ꝫcꝭ imdrissigosten und sechsten jar geben, ✳ mit mer worten uswiset, ✳ herinne sich Heini Hofer ✳ von dem benemptē
Agkerknecht erclagt hett, ✳ das Peter Akerknecht im die sum̄, ✳ als Peter Agkerknecht die guͤter uff der gant koufft hett, ✳ nit uff richten ✳ noch bezaln woͤlt,
denn das er darinn ✳ zuͤ grossem kosten ✳ und schaden komen were, ✳ den kosten Peter im, ✳ als das Heini meinte, ✳ mit der houptschuld ablegen solt. ✳ da widr
Peter meinte, ✳ das ander erber lùte ouch zuͤ Uͤllis Hofers guͦt gebott ✳ gtan hettē ✳ nach des amptes recht, die mā ouch bezaln muͤste, und wenn die,
ouch die versessen zinse ✳ und die vorberuͤrtē ✳ sechszig guldin, ✳ bezalt wurden ✳ wer da nùtz fùr, ✳ getrùwte ✳ Heini Hofer ✳ harumb nùtz hinusz zegeben ✳
gebunden sin. die stoͤsse und spenn ✳ sich in massen ✳ ingezert und verhandlet hettē, ✳ das si und ander, ✳ so zuͤ dem gelt, ✳ den anderthalbhundert
guldin, ✳ so usser Uͤllis Hofers guͦt uff der gant gloset weren, ✳ meinten recht ze hann, ✳ insatz uff Henslin Dusz von Biralouff ✳ als einn obman,
Heinrichen Besenburrē ✳ von Luppfang, Hansen Talhein von Bira, ✳ Henslin Binden ✳ von Gebistorff ✳ und Henslin Stultz ✳ von Obrenburg, schidlute, ✳
komen weren, ✳ ze entscheiden, ✳ wie, ✳ war ✳ und wem ✳ die egn̄t sum̄ zuͦgehoͤren ✳ und mit geteilt soͤll werdē, ✳ dar inn ✳ ouch dem benemptē Heinī Hofer
namlich stugk, ✳ es sy korn̄ ✳ oder gelt, ✳ ze vollangen usbescheiden stat, ✳ als das der selbe spruch brieff, ✳ den si ouch alle by ✳ gar hochen glubten vˀsprochē
haben ✳ gnuͦg ze tuͦnd und ane ursuͦch ze halten, eigenlichen wiset. ✳ dar uff Heinin Hofer ✳ sich von nùwen von Peter Agkerknecht ✳ erclagen muͤst ✳
von gebresten wegen ✳ des, ✳ so im in dem spruch gesprochē wer, ✳ so verˀ ✳ das ✳ im uff soͤlich sin clegt ✳ erkent wer, ✳ das Peter Agkerknecht ✳ ime umb sin zuͦ-
sprùch ✳ vervallen wer, von des wegen, ✳ wand Peter dem spruch ✳ nit gnuͦg getan, ✳ das sich ouch erfunden hett, ✳ als das alles ✳ aber ein urkund, under Cuͦnrat
Widmer von Bira ✳ uff donrstag nach unser frowen tag ✳ zu der liechtmesz, ✳ in der jarzal von Cristi geburt ꝫcꝭ im nun und drissigosten jar geben, ✳ clerlichen
innhalt. soͤlich Heinin Hofer ✳ zuͦ bekantr̄ zuͦ sprùch ✳ aber von dem benempten Agkerknecht ✳ nit gedichen moͤchtē, denn das der selbe Heini Hofer ✳ den
jetzgn̄t Agkerknecht wider in recht nemē mùst, ✳ da im aber ✳ urteil geben hett, ✳ das Peter im ✳ umb sin ansprach und sinr ansprach stugk, ✳ in einn zedel
vergriffen ✳ und vor gericht gelesen, ✳ gnuͦg tuͦn soͤlt ✳ mit soͤlichen underscheidē, ✳ als das ouch ein urkùnd inn hat, ✳ under dem egn̄t Cuͦnrat Widmer ✳ uff
donrstag vor dem balmtag ✳ ouch in der jarzal ✳ von Cristi gebùrt ꝫcꝭ gezelt drissig und nùn jar geben. ✳ und nach dem ✳ als Hofer die urteil also mele, ✳
gebend ✳ Agkerknecht sin sach ✳ uff ein verlengen fur nemē, lûffe darumb fùr min herˀn, ✳ schulthn̄ und raͤte ze ✳ Bern, ✳ eroffnette denē sin not, ✳ in̄
massen, ✳ das im die einē fùrschlag geben. als Hofer ✳ nu dz vermargkte, ✳ luͦffe er ouch fùr ✳ ir gnad und erzaltē inē, ✳ wie die schuld ✳ an wachssendē
schaden stuͤnd, ✳ der im verderblich wer. ✳ wurd aber im der fùrschlag ✳ kurtz ein ander tag gesetzet, ✳ ouch Agkerknecht verkunt, dem tag er ouch ✳ nach
gieng, daruff im ouch sin ✳ ansprach zuͦ bekent ✳ und am lesten ✳ urteil geben wurd, ✳ das der twingherˀ ✳ im usz des Agkerknechtz ✳ guͦt gnuͦg tuͦn solt,
als das ouch ein urteil brieff, ✳ under dem benempten Widmer ✳ uff donrstag vor ✳ Simonis und Jude ✳ im nùn und drissgosten ꝫcꝭ jaren geben, ✳ innhalt. ✳
wond nu Peter Agkerknecht ✳ von soͤlicher ✳ vor ✳ verloffnen sachen wegen ✳ etzwenn troͧwlich gerett ✳ und ouch daruff hoch ✳ und by sinē geswornnē
eid versprochen hett, an keinen froͤmden enden ✳ recht ze nemē, ✳ aber das veràchtet, ✳ und ouch die gericht ✳ und des grichtes gebott versmàcht ✳
und denē nit gnuͦg getan hett, ✳ umb das denn ✳ sòlichs ûber sechen ✳ und vˀsmach ✳ nit ze gmeind wurd, ✳ hett der wisz man ✳ Johannes Bernnolt, ✳
hofmeister zuͤ Kungsveld, ✳ solich frevenheit ùber sechen ✳ und verachten ✳ Peter Agkerknecht indes und versmachten ✳ der verkûnten recht tagen ✳ und deˀ
gebotten, im geschechē, ✳ fùr gericht bracht, ✳ die dasebs eigenlichē ✳ von stùgk ze stùgk erzalt ✳ und im lassen daruff, ✳ wz des amptes recht were, ✳ erkennē, ✳
darinn sich ouch ✳ das gericht ✳ von stùgk ✳ ze stùgkt ✳ erkent hat, ✳ als das ouch ein urkund, ✳ under dem obgn̄t ✳ Cuͦnrat Widmer ✳ ouch uff den nechsten dornstag ✳
vor Simonis und Jude ✳ im̄ ꝫcꝭ nun und drissigosten jar geben, ✳ endberlich innhalt. ✳ nach soͤlichen ✳ der sachen handlungen wurd Peter Agkerknecht ✳ in den gebnen urteilē und spruch briefen ✳ ein misvallen gewinne ✳ und die in im selbs fûrnemē und meinē, ✳ wie er in den sachē ✳ vervarent,
beide in den urteilē ✳ und dem spruch brieff ungütlichen gehaltē wer, ✳ in massen, das er ✳ die fùr min herˀn und raͤte ze Bern ✳ als die obresten herschafft bringen wolt, wer ouch also ✳ offt und digk fùr die komē, ✳ sich umb sòliche ✳ unglichheit, so im in der vergangnē sachen beschechen ✳
weren, ze erclagē ✳ beide von dem hoffmeister, ✳ von dem richter, ✳ den recht sprechē ✳ und auch denē, ✳ so den spruch ✳ zwûschent inē geben hettē, ✳ und
an si begerē, im und sinen ✳ widersachen tag ✳ fùr si ze setzē, ✳ die urteilen und der sach ✳ glegenheit ze vˀhoren. ✳ wenn dz beschech ✳ hoffte er, ✳ dz ✳ sin
glimpff ✳ sich dar inn eroffnen ✳ und funden wurd, ✳ dz man bruͤfen solt, ✳ dz im in den sachen ✳ ungütlichē beschechē ✳ und im in den̄ sachē ✳ mit recht
ze helffen wer. ✳ uff solich bitt ✳ ouch min herˀn ✳ inen beider teilen ✳ etzwie mengē tag ✳ gesetzet hettē, ✳ si ze verhòren ✳ und darinn guͤtlichē ze sechē, ✳
ob in den handlungen jemā ✳ dz nit zitlich wer ✳ zuͦ gezogē ✳ ze bessren ✳ als das einr herschafft zuͤ gehoͤrt. ✳ soͤlichē gesatztē tagen ✳ ouch der Agkeˀknecht ✳ nit allen ✳ volkomēlichen ✳ nach gehengt ✳ noch die gesuͦcht hett, ✳ denn dz ✳ von des hofmeisters ✳ und ouch Heini Hofers ✳ an rùffens wegē ✳
aber tag gesetzet wart uff dry wuchen ✳ vor disz₎ briefes datt, da si ouch, ✳ nemlich Heini Hofer ✳ und der Agkerknecht, ✳ hinkomē wurdē, ✳ ir sachē ✳
von nuwem eroffnen, ✳ die sachē zuͦ minen herˀn gesetzt, ✳ swürent ouch Hofer ✳ und Agkerknecht ✳ liplich, gelert eid ✳ zuͦ got und den heiligē, ✳ min̄ herˀn
lutrung, ✳ wie si die geben ✳ und tuͦn wurden ✳ ùber urteilen ✳ und sprùche, benuͤgig ze sind, ✳ die ze halten ✳ und ze vollbringen ✳ und da wider ✳ durch sich
selbs ✳ noch niemā von ir wegē ✳ in dehein wis niemer ze tuͦnd ✳ noch schaffen getan werden. ✳ und umb dz sich entwedre teil ✳ in den sachē ze clagē ✳
hett ✳ wurd inē fùrgeben, ✳ ob deweder teil ✳ dehein kunttschafft hett, ✳ die not ✳ vor minen herˀn ✳ ze haben wer, ✳ das der die erjagē und in glaubsamer ✳
schrifft ✳ uff dem nechsten verloffnē mentag ✳ vor minē herˀn haben solt, denn si uff denn ✳ die sachen fùr nemen, ✳ verhòren ✳ und sich darinn ✳
glichs ✳ und unglichs erkennē woltē. ✳ also ouch Peter Agkerknecht ✳ durch ein̄ sinen botten ✳ ein kuntschafft schrifft, ✳ under Cuͤnrat Meyer, ✳ schultzn̄
ze Brugg, ✳ versigelt ✳ und vorgericht ✳ uffen donrstag ✳ nach dem heiligen wienachttag ✳ im ꝫcꝭ viertzigosten jar ✳ verhoͤrt ✳ und gebē, ✳ und
ein rechnug schrifft, ✳ wie denn Cuͦnrat Wirtz ✳ und derselb Agkerknecht ✳ von der anderthalbhundert guldin ✳ wegen ✳ rechnūg gtan habē soltē, ✳
gesant ✳ und mir ✳ als eins schulthn̄ stathalter ze Bern geantwurt ✳ verschaffet hat, ✳ des glichen ouch ein schrifft ✳ von den erberē lùten ✳
in dem Eigen geben, ✳ vor schulthn̄ und raͤten ze ✳ Brugg ✳ und Heinin Birwil verhoͤrt, ✳ ouch geantwurt. ✳ und nach dem als Hofer ✳ umb
end und uftrag der sach ze geben ✳ nach jagend ✳ und mich und min herˀn, ✳ die rëte, ✳ soͤlichs ze tuͦnd ervordret ✳ und ermant hat, ✳ man ouch deˀ
jagenden sprechen sol, ✳ so hant min herˀn, die raͤtt, ✳ uff hutigem tag, ✳ als disz briefes datt wiset, ✳ die sachē fùr sich gnomē, ✳ sich uff beiderteilē
clag ✳ und antwurt, ✳ red und widerred, ✳ an red ✳ und nach red ✳ eigenlich erindert, ✳ daruff ouch ✳ die vorgemeldettr̄ urteil brieff, ✳ den spruch brieff, ✳ ouch
beider teilen kuntschafften ✳ und all schrifften ✳ von inen furgeben ✳ von anfang ✳ untz uff dz end verhoͤrt, ✳ sich daruff von stugk ✳ ze stûgk verdacht, ✳ die sachen nach ir gelegenheit betrachtet underredt ✳ und alle artigkel, ✳ darinn vergriffen, metgclichē besinnett, ✳ und hant sich darin̄
uff ir eid einhellenclichen ✳ zem rechten ✳ nach mimer frag ✳ erkent, ✳ bekent ✳ und mit urteil und recht gesprochen, das nach clegt und widerred ✳ und nach allen ergangnē sachen ✳ die urteil brieff ✳ und ouch der spruch brieff, ✳ vorgemeldett, ✳ nach irem begriffen ✳ und innhalt ✳
die richter ✳ und die rechtsprecher, ✳ ouch die, ✳ so den spruch brieff, ✳ nemlich ✳ die vier und der fùnfft, geben hant, ✳ die sachen wislich, fùrsichttenclich ✳ und recht vor inen gehept ✳ und ir urteilen ✳ und spruch ze rechten ✳ recht geben und bekent ✳ haben, ✳ die billichen bestan ✳ und in krafft
nach ir innhalt beliben soͤllen ✳ und hand die mit ir urteil ✳ uff ir eid bekent recht sin ✳ bestetigend ✳ und hant ouch die ✳ mit ir urteil bestetiget in krafft dis brieffs. ✳ und sint dis dinges gezùgen ✳ die fromen, wisen ✳ Uͦlrich von Erlach, ✳ edelknecht, ✳ Hetzel von Lindnach, ✳ Petˀ
von Wabren, ✳ Hans Gruͦber, ✳ Hans von Muͦleron, ✳ Niclaus von Wattenwil, ✳ vogt ze Arburg, ✳ Hans von Gisenstein, ✳ Peter Schoppfer, schultz̄
ze Thun, ✳ Hans Matter, schulth̄s zuͦ Burgdorff, ✳ Peter Irrenney, ✳ Ludwig Hetzel und Peter Hechler, ✳ burgere und des rates ze
Bern. ✳ und diser dingen ze einem waren urkund, ✳ so hab ich, der erstgn̄t ✳ Rudolff von Ringgoltingen, ✳ von erkanntnùsse miner
herˀn, der rëten, ✳ min insigel getan hengken ✳ an disen brieff, ✳ so geben ward ✳ uff mitwuchen, ✳ so wz der sechs und zwentzigoste
tag ✳ des andren wintermanotz, ✳ do man von Cristi geburt zalt ✳ viertzechenhundert und viertzig jare. ✳